
Text rozhodnutia
Súd: Krajský súd Bratislava Spisová značka: 11CoP/79/2016 Identifikačné číslo súdneho spisu: 1215221300 Dátum vydania rozhodnutia: 01. 03. 2016 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2016:1215221300.2 Uznesenie Krajský súd v Bratislave vo veci starostlivosti o maloleté dieťa F. P., nar. XX.XX.XXXX, zastúpená kolíznym opatrovníkom Úradom práce, sociálnych vecí a rodiny Bratislava, Vazovova 7/A, dieťa rodičov: otec - E. P., bytom T., J. 4, zastúpený VRBA & PARTNERS, s.r.o., so sídlom Bratislava, Sliezska 9, matka - D. P., bytom T., J. 4, o nariadení predbežného opatrenia, na odvolanie matky proti rozhodnutiu Okresného súdu Bratislava II, č.k. 49P/210/2015-14 zo dňa 18.09.2015, jednohlasne pomerom hlasov 3:0 takto r o z h o d o l : Uznesenie súdu prvého stupňa v spojení s opravným uznesením č.k. 49P/210/2015-49 zo dňa 22.12.2015 sa v napadnutej časti m e n í tak, že sa dočasne upravuje styk otca s maloletou F., nar. XX.XX.XXXX každý nepárny týždeň v utorok a vo štvrtok od 16.00 hod. do 18.00 hod. a každý párny týždeň v sobotu od 09.00 hod. do 12.00 hod. za prítomnosti matky. Otec si dieťa prevezme a odovzdá v mieste bydliska matky. Matka je povinná na styk dieťa riadne pripraviť. Žiaden z účastníkov nemá právo na náhradu trov odvolacieho konania. o d ô v o d n e n i e : Súd prvého stupňa nariadil predbežné opatrenie, ktorým upravil styk otca s maloletou F., nar. XX.XX.XXXX každý nepárny týždeň v utorok a štvrtok v čase od 16.00 hod. do 19.00 hod., každý párny týždeň v sobotu v čase od 09.00 hod. do 18.00 hod. s tým, že otec si maloleté dieťa prevezme v mieste bydliska matky a následne v čase skončenia styku matke v mieste bydliska dieťa vráti. Matke uložil povinnosť dieťa na styk s otcom riadne pripraviť. Vo zvyšku návrh otca na nariadenie predbežného opatrenia zamietol a žiadnemu z účastníkov nepriznal právo na náhradu trov konania. Súd prvého stupňa mal preukázané, že sú splnené podmienky pre nariadenie predbežného opatrenia, keď rodičia spolu nežijú, na súde prvého stupňa je vedené konanie o rozvod manželstva pod sp.zn. 59P/97/2015, ktoré konanie nie je právoplatne skončené. Súd prvého stupňa mal preukázanú potrebu dočasnej úpravy pomerov maloletej tak, že upravil styk otca s maloletou, pretože v tejto otázke medzi rodičmi nedochádza k dohode. Proti tomuto rozhodnutiu podala odvolanie matka maloletej. Nesúhlasila s takouto úpravou styku, ktorá nevystihuje potreby maloletej ako aj jej denný režim a nezohľadňuje vek maloletej a jej citovú naviazanosť na matku. Naliehavá potreba vydania tohto uznesenia nie je osvedčená, je v rozpore so záujmom maloletej, pretože dieťa je dva - tri krát kojené, ide o 21-mesačné batoľa. Dieťa má svoj režim a nie je vhodné, aby bolo bez prítomnosti matky v čase od 09.00 hod. do 18.00 hod. Taktiež dieťa sa večer chystá na večerný spánok a styk ako je upravený nevyhovuje režimu dieťaťa. Žiadala zrušiť uznesenie súdu prvého stupňa ako nedôvodné. Odvolací súd preskúmal vec podľa § 212 ods. 2 písm. a/ O.s.p., prejednal vec podľa § 214 ods. 2 O.s.p. a dospel k záveru, že odvolaniu matky je možné vyhovieť len čiastočne. Súd prvého stupňa správne ustálil potrebu nariadiť predbežné opatrenie, pretože medzi rodičmi dochádza ku konfliktom a nevedia sa dohodnúť na styku otca s maloletou. V prejednávanej veci je potrebné zdôrazniť, že predbežné opatrenie nie je konečným rozhodnutím a jeho nariadením navrhovateľ nenadobúda práva, o ktorých bude rozhodnuté až rozhodnutím vo veci samej. Z charakteru predbežného opatrenia vyplýva, že pred jeho nariadením súd nemusí zistiť všetky skutočnosti, ktoré sú potrebné pre vydanie konečného rozhodnutia a pri zisťovaní nemusí byť vždy dodržaný formálny postup stanovený na dokazovanie. Účelom predbežných opatrení v občianskom súdnom konaní je provizórna a dočasná úprava pomerov účastníkov konania s cieľom umožniť ničím nerušené rozhodovanie vo veci samej. Účelom inštitútu predbežného opatrenia je rýchla a dočasná úprava právnych pomerov účastníkov, pričom v konaní starostlivosti o maloleté deti je rozhodujúci záujem maloletého dieťaťa a potreba dočasnej úpravy pomerov dieťaťa, nie jeho rodičov. Správne konštatoval súd prvého stupňa, že nie je žiadúce, aby len z dôvodu konfliktov medzi rodičmi došlo k prerušeniu kontaktov jedného rodiča s dieťaťom a tým k narušeniu ich vzťahu, čo s prihliadnutím na nízky vek dieťaťa by reálne mohlo hroziť. Odvolací súd zmenil rozhodnutie súdu prvého stupňa v časti úpravy styku tak, že ponechal úpravu styku v nepárnom týždni v utorok a vo štvrtok v čase od 16.00 hod., koniec styku upravil odvolací súd na 18.00 hod., pretože je potrebné akceptovať požiadavku matky, že dieťa má svoj režim a v takomto čase sa ukladá na nočný spánok. Taktiež súd prvého stupňa zohľadnil námietku matky, že dieťa nie je zvyknuté na jej neprítomnosť a zle by znášalo jej neprítomnosť v takom dlhom časovom rozsahu ako bol upravený styk v sobotu. Odvolací súd tu poukazuje na skutočnosť, že ide o dieťa útleho veku, ktoré má svoj režim, je prirodzene citovo naviazané na matku a styk, ktorý by pre dieťa nebol komfortný a spôsoboval by mu stres nie je v jeho záujme. Vzhľadom na vek maloletej, ktorá nenavštevuje ani predškolské zariadenie odvolací súd považoval za vhodné upraviť styk za prítomnosti matky. Skutočnosť, že matka bude prítomná pri styku však neznamená, že bude otca obmedzovať v jeho rodičovských kompetenciách, keď matka tam má byť len ako opora maloletej, aby nepociťovala úzkosť v neprítomnosti matky. Program a spôsob styku ako aj miesto styku je na otcovi. Nie je preto vhodné, aby rodičia počas styku riešili konflikty medzi sebou a týmto neprimerane zaťažovali maloletú. Odvolací súd nevyhovel návrhu matky nenariadiť predbežné opatrenie, pretože je zrejmé z obsahu spisu, že rodičia nie sú spôsobilí uzavrieť dohodu. Úprava stykov dohodou je najvhodnejším spôsobom pre maloleté dieťa, ak sa však rodičia nevedia dohodnúť, sú povinní strpieť autoritatívne rozhodnutie súdu, ktoré má zamedziť zbytočným konfliktom medzi rodičmi. Odvolací súd zmenil rozhodnutie súdu prvého stupňa podľa § 220 O.s.p. O trovách odvolacieho konania rozhodol odvolací súd podľa § 224 ods. 1 v spojení s § 146 ods. 1 písm. a/ O.s.p. Poučenie: Proti tomuto rozhodnutiu odvolanie nie je prípustné.

